Korkein oikeus (KKO) käsitteli tapausta, jossa irakilaistytön epäillään joutuneen isoveljensä kunniamurhasuunnitelman kohteeksi.

Syyttäjä vaatii 22-vuotiaalle irakilaismiehelle vankeutta törkeän henkeen tai terveyteen kohdistuvan rikoksen valmistelusta. Syyttäjän mukaan aiottu rikos oli murha, jonka uhri olisi ollut miehen teini-ikäinen pikkusisko.

Veli ja sisarusten Irakissa oleva isä kokivat syyttäjän mukaan, että pikkusisko ei mukautunut uskonnon ja kulttuurin vaatimuksiin ja oli häpäissyt perheen kunnian muun muassa tapailemalla poikia.

IS kertoi aiemmin maanantaina KKO:n oikeudenkäynnistä, jossa kuultiin aamupäivällä videoyhteyden kautta epäillyn murhasuunnitelman uhria sekä paikan päällä useita todistajia.

Oikeudessa kuultiin myös syytettyä 22-vuotiasta veljeä, joka kertoi oman näkemyksensä arabian kielen tulkin avulla. Hän kiisti aikoneensa surmata siskonsa, joka huhtikuussa 2015 oli karannut kotoa. Veli lähetti tuolloin lukuisia viestejä, jotka sisälsivät rajuja uhkauksia muun muassa ampumisesta, polttamisesta, nälkään näännyttämisestä ja kasvojen tärvelemisestä.

Viesteissä veli vannoi ”Allahin nimeen” tappavansa siskon. KKO:ssa hän perusteli, että yritti viesteillä pelotella tytön joko palaamaan kotiin tai kääntymään poliisin tai sosiaaliviranomaisten puoleen.

– Henkisesti olin todella väsynyt. Olin todella huolissani siskostani, joten kirjoitin hänelle voimakkaita viestejä ,joissa uhkailin jopa tappamisella. Mutta silloin meillä ei ollut tietoa hänestä, ei äidilläkään ollut, veli sanoi oikeudessa.

”Kunnian voi menettää menemällä yökerhoihin”

Veli on tuomittu aiemmin ehdolliseen vankeuteen siskonsa toistuvista pahoinpitelyistä. Oikeudessa käytiin läpi tiukkoja käyttäytymis- ja siveyssääntöjä, jotka tytölle oli perheessä asetettu.

– Pitää huolehtia omasta tulevaisuudesta, välttää huonoja ystäviä ja noudattaa kotisääntöjä, veli luetteli oikeudessa.

Tällaisia olivat perheen ”kotisäännöt”:

– ei saa poistua asunnosta, kun itse sanoo;

– ei saa olla myöhään ulkona;

– ei alkoholia;

– ei tupakkaa;

– ei saa olla poikien kanssa.

Esitutkinnassa syytetty oli kertonut, ettei säännöissä ollut kyse pelkästään uskonnosta. Tarkoitus oli pitää huolta myös siitä, etteivät Suomessa asuvat irakilaiset ala puhua pahaa siskosta.

Yhteisöllä näet oli veljen mukaan tapana seurata, mitä perheissä tapahtuu. Jos jotain sopimatonta tapahtuisi, niin tieto leviäisi ja maine menisi, eikä sisko pääsisi veljen päättelyn mukaan koskaan naimisiin.

– Kunnian voi menettää menemällä yökerhoihin tai olemalla jonkun pojan kanssa, veli oli sanonut esitutkinnassa.

Oikeudessa veli kiistää syytteen. Aiemmin hänet tuomittiin käräjäoikeudessa yli kahden vuoden vankeuteen. Hovioikeus kuitenkin hylkäsi valmistelusyytteen kokonaan.

KKO antaa asiassa tulevaa oikeuskäytäntöä linjaavan ennakkopäätöksen. Todennäköisesti KKO:n ratkaisu saadaan vasta kuukausien kuluttua.